ΚΑΝΟΝΙΣΜΟΣ (ΕΚ) αριθ. 290/94 ΤΗΣ ΕΠΙΤΡΟΠΗΣ της 9ης Φεβρουαρίου 1994 για την παράταση της διάρκειας ισχύος των πιστοποιητικών προκαθορισμού της επιστροφής που προβλέπονται από τον κανονισμό (ΕΟΚ) αριθ. 2695/93 στον τομέα του χοιρείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1249/89 (2), και ιδίως το άρθρο 15 παράγραφος 6,

Εκτιμώντας:

ότι ο κανονισμός (ΕΟΚ) αριθ. 2695/93 της Επιτροπής της 30ής Σεπτεμβρίου 1993 για τον καθορισμό των λεπτομερειών εφαρμογής όσον αφορά την χορήγηση ειδικής επιστροφής κατά την εξαγωγή προς ορισμένες τρίτες χώρες στον τομέα του χοιρείου κρέατος (3), προβλέπει, σαφώς, στο άρθρο 1 στοιχείο β), τον προκαθορισμό της ειδικής επιστροφής που χορηγείται στους επιχειρηματίες στο πλαίσιο του εν λόγω κανονισμού-

ότι, στο άρθρο 1 παράγραφος 2 του κανονισμού (ΕΟΚ) αριθ. 1700/84 της Επιτροπής της 18ης Ιουνίου 1984 περί ειδικών λεπτομερειών εφαρμογής του καθεστώτος των πιστοποιητικών προκαθορισμού της επιστροφής στον τομέα του χοιρείου κρέατος (4), όπως τροποποιήθηκε τελευταία από τον κανονισμό (ΕΟΚ) αριθ. 2440/89 (5), προβλέπεται ότι το πιστοποιητικό προκαθορισμού της επιστροφής ισχύει έως το τέλος του τρίτου μηνός που έπεται εκείνου της εκδόσεώς του-

ότι οι επιχειρηματίες, στην Κοινότητα, έχουν υποβάλει τις αιτήσεις τους για τη χορήγηση πιστοποιητικών προκαθορισμού της ειδικής επιστροφής στις αρχές Οκτωβρίου 1993- ότι, την εποχή αυτή, οι επιχειρηματίες ήταν πεπεισμένοι ότι μπορούν να ανταποκριθούν στις υποχρεώσεις εξαγωγής που προκύπτουν από τα πιστοποιητικά προκαθορισμού εντός των προθεσμιών που προβλέπονται από τον κανονισμό (ΕΟΚ) αριθ. 1700/84-

ότι, μετά από την εμφάνιση της κλασικής πανώλης των χοίρων σε ορισμένες περιοχές παραγωγής στη Γερμανία, με την απόφαση 93/566/ΕΚ της Επιτροπής (6), επιβλήθηκαν περιορισμοί στις συναλλαγές για το χοίρειο κρέας που προέρχεται από τις περιοχές αυτές από τις 29 Οκτωβρίου 1993- ότι, μετά από αυτά τα απρόβλεπτα γεγονότα, ορισμένοι επιχειρηματίες της Κοινότητας οι οποίοι βασικά εφοδιάζονται με χοίρειο κρέας που προέρχεται από τις περιοχές αυτές, αδυνατούν να εκπληρώσουν τις υποχρεώσεις εξαγωγής πριν από το τέλος της διάρκειας ισχύος των πιστοποιητικών προκαθορισμού- ότι, πρέπει, συνεπώς, να παραταθεί δεόντως η διάρκεια ισχύος των εν λόγω πιστοποιητικών ώστε να μπορέσουν οι συγκεκριμένοι επιχειρηματίες να ανταποκριθούν στις εμπορικές και συμβατικές υποχρεώσεις τους-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Χοιρείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Μετά από αίτηση κάθε επιχειρηματία που μπορεί να αποδείξει, και γίνεται αυτό αποδεκτό από τις σχετικές αρμόδιες αρχές, ότι ο κύριος εφοδιασμός τους σε χοίρειο κρέας γίνεται από τις περιοχές που προβλέπονται από την απόφαση 93/566/ΕΚ, η διάρκεια ισχύος των πιστοποιητικών προκαθορισμού που εκδόθηκαν τον Οκτώβριο 1993 στο πλαίσιο του κανονισμού (ΕΟΚ) αριθ. 2695/93, παρατείνεται έως τις 18 Μαρτίου 1994.

2. Η αίτηση που αναφέρεται στην παράγραφο 1 πρέπει να συνοδεύεται από το πρωτότυπο του σχετικού πιστοποιητικού προκαθορισμού.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 9 Φεβρουαρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 282 της 1. 11. 1975, σ. 1.

(2) ΕΕ αριθ. L 129 της 11. 5. 1989, σ. 12.

(3) ΕΕ αριθ. L 245 της 1. 10. 1993, σ. 72.

(4) ΕΕ αριθ. L 161 της 19. 6. 1984, σ. 7.

(5) ΕΕ αριθ. L 231 της 9. 8. 1989, σ. 6.

(6) ΕΕ αριθ. L 273 της 5. 11. 1993, σ. 60.